text: Dårlige lejere i database
  19 oktober 2012 kl. 13.18
  Et nyt internetfirma i Kolding er begyndt at registrere lejere, som er smuttet fra husleje og efterladt lejemålet i dårlig stand. Udlejerne er begejstrede for det nye våben mod de dårlige lejere.
  Direktør Pelle Jensen klikker rundt på den hjemmeside som mange udlejere længe har efterspurgt.
  
  1500 navne
  Hjemmesiden Agista.dk har været i drift i halvanden måned - og der står allerede 1500 navne i registret. Alle har fået en dom i Fogedretten for at skylde husleje eller for at have undladt at betale for skader på lejligheden. 
  Og der kan være mange penge på spil. TV SYD har tidligere bragt eksempler, hvor lejere er smuttet fra regninger på over 70.000 kr. 
  Så en søgning i det nye register kan være penge værd - også selv om en søgning koster mellem 100 og 150 kr.
  
  Efterspurgt
  Det er udlejerne, som anmelder lejerne på hjemmesiden, når fogedretten har afgjort, at lejeren skylder penge. Dermed kan andre udlejere undgå at få en lejer som i forvejen skylder penge. Eller som tidligere har efterladt en lejlighed med store skader. 
  Udlejerne hilser den nye side velkommen. Den har været efterspurgt - ikke mindst af de store udlejningsfirmaer. 
  Og også lejerforeninger er tilfredse, når der er tale om sager, der er afgjort ved domstolene. Det siger formand for Alssund og Omegns Lejerforening, Leif Truelsen, i TV SYD i aften.
  Registertilsynet har godkendt den nye database over dårlige lejere.
  